"Prevăd să candidez pentru postul de preşedinte", a declarat Timoşenko, în vârstă de 54 de ani, în cursul unei conferinţe de presă la Kiev.

Ea a precizat că intenţionează să le ceară deputaţilor partidului său Batkivşcina (Patria), care urmează să se reunească în congres la 29 martie, să îi prezinte oficial candidatura.

Timoşenko a candidat deja la preşedinţie în 2010 şi a fost învinsă de Viktor Ianukovici. Anul următor, ea a fost condamnată la şapte ani de închisoare pentru abuz de putere după încheierea unui contract privind gazele cu Rusia. În opinia susţinătorilor săi şi a unei părţi a ţărilor occidentale, condamnarea sa a fost motivată politic.

Ea a fost pusă în libertate la 22 februarie, în ziua destituirii preşedintelui Viktor Ianukovici de către contestatarii săi la Kiev. Preşedintele interimar Oleksandr Turcinov a declarat că nu va candida.

Potrivit unui sondaj recent, miliardarul şi omul politic Petro Poroşenko este cel mai bine plasat pentru a câştiga alegerile din 25 mai. Scrutinul va avea loc pe fondul unei crize economice şi politice majore, care a adus Ucraina în pragul falimentului şi care a costat-o peninsula Crimeea, anexată de Rusia.